《补史十忠诗·知潭州湖南安抚使李公芾》
宋代·刘壎

三已甘退休，十连起迟暮。
伊谁急求子，流落乃不怒。
黑云来如山，杀气震平楚。
恭惟君父命，封疆以身护。
阖门义不辱，呼卒汝善处。
飞魂随剑光，自已投火去。
天泣鬼神愁，地摇山岳仆。
吾非莒柱厉，敢以死丑主。
正自常事耳，命义逃安所。
冲远谁与俦，睢阳有张许。